CELEX: 
Language: sk
Date: 2021-05-20 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha X k nariadeniu Európskeho parlamentu a Rady (EÚ) 2018/858, pokiaľ ide o štandardizovaný prístup k informáciám palubného diagnostického systému vozidla a informáciám o opravách a údržbe vozidiel a požiadavky a postupy týkajúce sa prístupu k informáciám o zabezpečení vozidla

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES
                  1
               , sa od výrobcov vyžaduje, aby prostredníctvom webových sídel použitím štandardizovaného formátu poskytovali nezávislým prevádzkovateľom neobmedzený a štandardizovaný prístup k informáciám systému OBD vozidla, diagnostickým nástrojom a iným nástrojom vybavenia vrátane úplných odkazov na príslušný softvér a informácie o opravách a údržbe vozidiel a dostupných možností na stiahnutie.
            
            
               Výbor CEN/organizácia ISO sa dohodli na nových normách na uľahčenie výmeny informácií medzi výrobcami a poskytovateľmi služieb so zapojením oboch strán. Je preto vhodné odvolávať sa na používanie technických špecifikácií uvedených v norme EN ISO 18541.
            
            
               Okrem toho by sa mali stanoviť opatrenia na vykonávanie článku 66 ods. 2 nariadenia (EÚ) 2018/858, pokiaľ ide o postup, na základe ktorého akreditované organizácie schvaľujú nezávislých prevádzkovateľov a povoľujú im prístup k informáciám o zabezpečení vozidiel v súlade s odporúčaniami fóra pre prístup k informáciám o vozidle zriadeného podľa nariadenia 692/2008.
            
            
               2.KONZULTÁCIE PRED PRIJATÍM AKTU
            
            
               Pri príprave tohto aktu Komisia uskutočnila náležité konzultácie na expertnej úrovni, ktoré zahŕňali príslušné zainteresované strany, sociálnych partnerov a expertov z členských štátov.
            
            
               V súlade s pravidlami lepšej právnej regulácie bol návrh delegovaného aktu uverejnený štyri týždne od 7. januára 2021 do 4. februára 2021 na portáli pre lepšiu právnu reguláciu na účel poskytovania spätnej väzby. Spätnú väzbu poskytlo dovedna 15 zainteresovaných strán. Komisia starostlivo zvážila všetky doručené pripomienky a vzala ich na vedomie.
            
            
               Pripomienky sa zameriavali najmä na potrebu bližšieho spresnenia určitých požiadaviek s cieľom zabezpečiť účinné vykonávanie postupu stanoveného v tomto delegovanom akte. Príslušné pripomienky boli počas tohto procesu zohľadnené.
            
            
               3.PRÁVNE PRVKY DELEGOVANÉHO AKTU
            
            
               Právnym základom tohto delegovaného aktu je článok 61 ods. 11 nariadenia Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES.
            
            
               DELEGOVANÉ NARIADENIE KOMISIE (EÚ) …/…
            
            
               z 20. 5. 2021,
            
            
               ktorým sa mení príloha X k nariadeniu Európskeho parlamentu a Rady (EÚ) 2018/858, pokiaľ ide o štandardizovaný prístup k informáciám palubného diagnostického systému vozidla a informáciám o opravách a údržbe vozidiel a požiadavky a postupy týkajúce sa prístupu k informáciám o zabezpečení vozidla
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES
                  2
               , a najmä na jeho článok 61 ods. 11,
            
            
               keďže:
            
            
               (1)V článku 61 ods. 2 nariadenia 2018/858 sa od výrobcov vozidiel vyžaduje, aby informácie systému OBD vozidla a informácie o opravách a údržbe vozidiel (RMI) sprístupňovali na svojich vlastných webových sídlach. Neexistujú však harmonizované kritériá, pokiaľ ide o spôsob, akým sa majú tieto informácie sprístupňovať, čo si vyžaduje, aby sa nezávislí prevádzkovatelia prispôsobovali mnohým a rozličným webovým službám a terminológii.
            
         
         
            
               (2)V správe Komisie Európskemu parlamentu a Rade z 9. decembra 2016
                  3
                o fungovaní systému prístupu k informáciám o opravách a údržbe vozidiel sa dospelo k záveru, že štandardizáciou týchto webových sídel a príslušnej terminológie by sa mohlo zmierniť zaťaženie nezávislých prevádzkovateľov.
            
            
               (3)Keďže prístup k informáciám systému OBD vozidla a informáciám RMI o vozidle by mal byť možný bez ohľadu na typ hnacej sústavy vozidla, je potrebné objasniť, že takýto prístup nie je povinný len z hľadiska požiadaviek súvisiacich s emisiami.
            
            
               (4)Európsky výbor pre normalizáciu (CEN) uverejnil 15. septembra 2014 časti 1 až 5 normy EN ISO 18541 „Cestné vozidlá – Normalizovaný prístup k opravám a údržbe (RMI)“. Cieľom týchto častí je uľahčiť výmenu informácií systému OBD vozidla a informácií RMI o vozidle medzi výrobcami a nezávislými prevádzkovateľmi stanovením technických požiadaviek a postupov na uľahčenie prístupu k týmto informáciám. Preto je vhodné, aby sa v prílohe X k nariadeniu (EÚ) 2018/858 odkazovalo na požiadavky častí 1 až 5 normy EN ISO 18541-2014.
            
            
               (5)Keďže informácie systému OBD vozidla a informácie RMI o vozidle obsahujú informácie, ktoré sú dôležité pre zabezpečenie vozidla, prístup k určitým zabezpečovacím prvkom vozidla by sa mal poskytovať len nezávislým prevádzkovateľom, ktorí spĺňajú požiadavky stanovené v tejto prílohe.
            
            
               (6)Podľa odporúčaní fóra pre prístup k informáciám o vozidle uvedených v článku 66 ods. 1 nariadenia (EÚ) 2018/858 by tieto požiadavky mali zahŕňať schválenie dotknutých nezávislých prevádzkovateľov a autorizáciu ich zamestnancov, ktorí sa zapájajú do príslušných činností, akreditovanými subjektmi. Je preto potrebné stanoviť postup schvaľovania a autorizácie prístupu nezávislých prevádzkovateľov k zabezpečovacím prvkom vozidla, ktorý by mal byť založený na „Systéme akreditácie, schvaľovania a autorizácie prístupu k informáciám o opravách a údržbe (RMI) súvisiacim so zabezpečením vozidla“, ktorý 19. mája 2016 schválila Európska spolupráca pre akreditáciu. Takisto je potrebné posúdiť, či sa takíto prevádzkovatelia nepodieľajú na nelegitímnych podnikateľských činnostiach.
            
            
               (7)Okrem toho je potrebné stanoviť úlohu a povinnosti orgánov zapojených do schvaľovania a autorizácie nezávislých prevádzkovateľov a ich zamestnancov, ktorým sa má umožniť prístup k informáciám o opravách a údržbe súvisiacim so zabezpečením vozidla.
            
            
               (8)Aby sa členské štáty a vnútroštátne orgány, ako aj hospodárske subjekty mohli pripraviť na uplatňovanie nových pravidiel zavedených týmto nariadením, dátum začatia ich uplatňovania by sa mal odložiť.
            
            
               (9)Príloha X k nariadeniu (EÚ) 2018/858 by sa preto mala zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Príloha X k nariadeniu (EÚ) 2018/858 sa mení v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od [Úrad pre publikácie vložte dátum, ktorý predstavuje dva roky odo dňa uverejnenia tohto nariadenia].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 5. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 151, 14.6.2018, s. 1.
               
               
                  
                     (2)
                  
                        Ú. v. EÚ L 151, 14.6.2018, s. 1.
               
               
                  
                     (3)
                  
                        Správa Komisie Európskemu parlamentu a Rade o fungovaní systému prístupu k informáciám o opravách a údržbe vozidiel zriadeného nariadením (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel, COM(2016) 0782 final.
               
            
      
    ---documentbreak--- 
      
         
         
            
               PRÍLOHA
            
            
            
               Príloha X k nariadeniu (EÚ) 2018/858 sa mení takto:
            
            
               1.Bod 2.1 sa nahrádza takto:
            
            
               „2.1.Výrobcovia zavedú potrebné mechanizmy a postupy v súlade s článkom 61 ods. 2 druhým pododsekom prvou vetou s cieľom zabezpečiť, aby bol k informáciám systému OBD vozidla a informáciám o opravách a údržbe vozidla prístup prostredníctvom webových sídel. Povinnosť výrobcov poskytovať informácie systému OBD a informácie o opravách a údržbe vozidla na svojich webových sídlach v štandardizovanom formáte sa považuje za splnenú, ak sú dodržané požiadavky časti 1 „Všeobecné informácie a opis použitých prípadov“, časti 2 „Technické požiadavky“, časti 3 „Požiadavky na funkčné používateľské rozhranie“ normy EN ISO 18541 – 2014, časti 4 „Skúška zhody“ normy EN ISO 18541 – 2015 a časti 5 „Osobitné opatrenia pre nákladnú dopravu“ normy EN ISO 18541 – 2018 „Cestné vozidlá – Normalizovaný prístup k opravám a údržbe (RMI)“. Prístup k informáciám systému OBD vozidla a informáciám o opravách a údržbe vozidla sa poskytuje ľahko dostupným a rýchlym spôsobom.“
            
            
               2.Bod 2.5.2 sa nahrádza takto:
            
            
               „2.5.2. servisnú príručku vrátane záznamov o opravách a údržbe a odkazy na technické špecifikácie týkajúce sa kvapalín vrátane mazadiel, brzdových kvapalín a chladiacich kvapalín;“.
            
            
               3.V bode 2.9 sa prvý odsek nahrádza takto:
            
            
               
                     1
                  
                     2
                  „Priamy tok údajov o vozidle vrátane poruchových kódov a diagnostické funkcie sa na účely systému OBD, diagnostiky, opráv a údržby, monitorovania a kontroly vozidla sprístupňujú prostredníctvom sériového dátového portu na normalizovanom spojovacom dátovom konektore, ako sa uvádza v bode 6.5.1.4, v súlade so špecifikáciami stanovenými v bode 6.5.3 doplnku 1 k prílohe 11 k predpisu Európskej hospodárskej komisie Organizácie Spojených národov (EHK OSN) č. 83 a v súlade s bodom 4.7.3 prílohy 9B a dokumentmi referenčných noriem uvedenými v doplnku 6 k uvedenej prílohe k predpisu Európskej hospodárskej komisie Organizácie Spojených národov (EHK OSN) č. 49.“
            
            
               4.V bode 6.1 sa prvý odsek nahrádza takto:
            
            
               „Povinnosť výrobcov poskytovať informácie systému OBD a informácie o opravách a údržbe vozidla na svojich webových sídlach v štandardizovanom formáte sa považuje za splnenú, ak sú dodržané požiadavky častí normy EN ISO 18541 uvedených v bode 2.1.“
            
            
               5.Bod 6.2 sa nahrádza takto:
            
            
               „Prístup k zabezpečovacím prvkom vozidiel sa poskytne nezávislým prevádzkovateľom za podmienok ochrany zabezpečovacej technológie v súlade s týmito požiadavkami:“.
            
            
            
               6.Bod 6.3 sa mení takto:
            
            
               a)Prvá veta sa nahrádza takto:
            
            
               „Postup schvaľovania a autorizácie prístupu nezávislých prevádzkovateľov k zabezpečovacím prvkom vozidla, ako sa uvádza v bode 6.2, je stanovený v dodatku 3. Úloha a povinnosti orgánov zapojených do akreditácie, schvaľovania a autorizácie nezávislých prevádzkovateľov sú podrobne opísané formou funkčných požiadaviek, ktoré pozostávajú z príkladov a scenárov použitia, ako je uvedené v oznámení Komisie...“;
            
            
               b)Dopĺňa sa tento odsek:
            
            
               „Na účely tohto postupu sa prevádzkovatelia nepovažujú za subjekty vykonávajúce legitímnu podnikateľskú činnosť, ak propagujú alebo ponúkajú opravy alebo údržbu, ktoré by mali negatívny vplyv na emisné vlastnosti vozidla. To zahŕňa:
            
         
         
            
               a)deaktivovanie alebo odstránenie zariadení na reguláciu znečisťovania alebo systémov regulácie emisií, oslabenie ich výkonu alebo zatajenie ich funkčnej poruchy;
            
            
               b)inštaláciu rušiacich zariadení
                  3
                alebo vypínacích (alebo rušiacich) stratégií
                  4
               ;
            
            
               c)deaktivovanie, odstránenie alebo neoprávnené zasahovanie do zariadení na monitorovanie spotreby paliva alebo elektrickej energie, alebo neoprávnené zasahovanie do údajov počítadla kilometrov;
            
            
               d)neoprávnené zasahovanie do riadiacej jednotky motora vrátane menovitého výkonu motora.“
            
            
               7.Dopĺňa sa tento dodatok 3:
            
            
               „Dodatok 3
            
            
               Postup schvaľovania a autorizácie prístupu nezávislých prevádzkovateľov k zabezpečovacím prvkom vozidla
                  5
               
            
            
               1.Rozsah pôsobnosti
            
            
               Tento dodatok obsahuje požiadavky na účely schvaľovania a autorizácie nezávislých prevádzkovateľov, ktorí potrebujú prístup k informáciám o opravách a údržbe vozidiel (RMI) súvisiacim so zabezpečením.
            
            
               Podrobne sa v ňom špecifikuje postup a orgány potrebné na schvaľovanie a autorizáciu nezávislých prevádzkovateľov, ktorým sa má udeliť prístup k informáciám o opravách a údržbe vozidiel súvisiacim so zabezpečením v prípade ľahkých osobných a úžitkových vozidiel a ťažkých úžitkových vozidiel.
            
            
               2.Vymedzenie pojmov a skratky
            
            
               2.1.Vymedzenie pojmov
            
            
               Na účely tohto doplnku sa uplatňuje toto vymedzenie pojmov:
            
            
               2.1.1.„Akreditácia“
            
            
               „Akreditácia“ je akreditácia v zmysle vymedzenia v článku 2 ods. 10 nariadenia (ES) č. 765/2008.
            
            
               2.1.2.„Zamestnanec NP“
            
            
               „Zamestnanec NP“ je zamestnanec schváleného nezávislého prevádzkovateľa (NP), ktorý bude mať na základe autorizácie od príslušného orgánu posudzovania zhody prístup k informáciám RMI súvisiacim so zabezpečením.
            
            
               2.1.3.„Informácie o opravách a údržbe súvisiace so zabezpečením“ alebo „informácie RMI súvisiace so zabezpečením“
            
            
               „Informácie o opravách a údržbe súvisiace so zabezpečením“ alebo „informácie RMI súvisiace so zabezpečením“ sú informácie, softvér, funkcie a služby potrebné na opravu a údržbu prvkov, ktoré výrobca zahrnul do vozidla s cieľom zabrániť odcudzeniu alebo odvozu vozidla a s cieľom umožniť sledovanie a opätovné získanie vozidla.
            
            
               2.1.4.„Osvedčenie o schvaľovacej kontrole“
            
         
         
            
               „Osvedčenie o schvaľovacej kontrole“ je osvedčenie vydané orgánom posudzovania zhody pre nezávislého prevádzkovateľa, ktorý spĺňa kritériá schválenia stanovené v tomto dodatku, ktorým sa potvrdzuje, že tento NP je schválený a že jeho zamestnanci môžu požiadať o autorizáciu prístupu k informáciám RMI súvisiacim so zabezpečením.
            
            
               2.1.5.„Osvedčenie o autorizačnej kontrole“
            
            
               „Osvedčenie o autorizačnej kontrole“ je osvedčenie vydané orgánom posudzovania zhody pre zamestnanca NP, ktorý spĺňa kritériá autorizácie stanovené v tomto dodatku, ktorým sa potvrdzuje, že tento zamestnanec má autorizáciu na prístup k informáciám RMI súvisiacim so zabezpečením na webovom sídle výrobcu vozidla.
            
            
               2.1.6.„Certifikačné centrum“ alebo „CC“
            
            
               „Certifikačné centrum“ alebo „CC“ je orgán určený fórom SERMI a schválený Komisiou, ktorý je zodpovedný za:
            
            
               a)
                     správu digitálnych certifikátov a stavu autorizácie zamestnancov NP a za poskytovanie bezpečnostných tokenov a digitálnych certifikátov pre orgány posudzovania zhody, ktoré sú potrebné pre autorizovaných zamestnancov NP;
            
            
               b)
                     informovanie výrobcu vozidla o stave autorizácie zamestnanca NP.
            
            
               2.1.7.„Bezpečnostný token“
            
            
               „Bezpečnostný token“ je zariadenie, ktoré umožňuje bezpečnú autentifikáciu NP.
            
            
               2.1.8.„Digitálny certifikát“
            
            
               „Digitálny certifikát“ je elektronický certifikát, ktorý si vyžaduje digitálny podpis vydávajúceho certifikačného centra, aby sa verejný kľúč prepojil s totožnosťou zamestnanca NP v súlade s normou ISO 9594.
            
            
               2.1.9.„Databáza autorizácií“
            
            
               „Databáza autorizácií“ je databáza, ktorú vedie certifikačné centrum a ktorá obsahuje údaje o autorizácii anonymizovaných autorizovaných zamestnancov NP a údaje o registrácii schválených NP.
            
            
               2.1.10.„Databáza certifikácií“
            
            
               „Databáza certifikácií“ je databáza, ktorú vedie certifikačné centrum a v ktorej spravuje platnosť digitálnych certifikátov a identifikátory autorizovaných zamestnancov NP.
            
            
               2.1.11.Európska spolupráca pre akreditáciu alebo „EA“
            
            
               „Európska spolupráca pre akreditáciu“ alebo „EA“ je orgán uznaný Komisiou v súlade s článkom 14 nariadenia (ES) č. 765/2008, ktorý je zodpovedný za rozvoj, udržiavanie a vykonávanie akreditácie v Únii.
            
            
               2.1.12.„Fórum pre prístup k informáciám RMI súvisiacim so zabezpečením“ alebo „SERMI“
            
            
               „Fórum pre prístup k informáciám RMI súvisiacim so zabezpečením“ alebo „SERMI“ je subjekt zodpovedný za koordináciu a poradenstvo Komisii v súvislosti s vykonávaním postupov akreditácie, schvaľovania a autorizácie na účely prístupu k informáciám RMI súvisiacim so zabezpečením.
            
            
               2.1.13.„Príslušné orgány“
            
         
         
            
               „Príslušné orgány“ sú subjekty verejného sektora, ktoré majú zákonný mandát konať v oblasti ochrany pred trestnou činnosťou týkajúcou sa zabezpečenia vozidiel, jej vyšetrovaním a stíhaním.
            
            
               3.Akreditácia orgánu posudzovania zhody, schvaľovanie NP a autorizácia zamestnancov NP
            
            
               Osvedčenia o schvaľovacej kontrole, ktorými sa potvrdzuje schválenie NP, a osvedčenia o autorizačnej kontrole, ktorými sa potvrdzuje, že zamestnanec NP má prístup k informáciám RMI súvisiacim so zabezpečením, vydáva iba ten orgán posudzovania zhody, ktorý je akreditovaný vnútroštátnym akreditačným orgánom, ako sa vymedzuje v článku 2 bode 11 nariadenia (ES) č. 765/2008, členského štátu, v ktorom je orgán posudzovania zhody zriadený.
            
            
               Schválenie NP a autorizácia zamestnanca NP sa udeľujú na obdobie 60 mesiacov odo dňa vydania príslušných osvedčení o kontrole.
            
            
               Nezávislí prevádzkovatelia, ktorí chcú získavať informácie RMI súvisiace so zabezpečením, musia mať osvedčenie o schvaľovacej kontrole od orgánu posudzovania zhody akreditovaného vnútroštátnym akreditačným orgánom členského štátu, v ktorom je NP zriadený.
            
            
               Zamestnanci NP, ktorí majú pracovať s informáciami RMI súvisiacimi so zabezpečením, musia mať osvedčenie o autorizačnej kontrole od orgánu posudzovania zhody akreditovaného vnútroštátnym akreditačným orgánom členského štátu, v ktorom má zamestnanec NP bydlisko.
            
            
               Orgán posudzovania zhody informuje certifikačné centrum o všetkých vydaných osvedčeniach o schvaľovacej kontrole alebo osvedčeniach o autorizačnej kontrole, na základe ktorých CC vytvorí záznam o autorizácii a vydá bezpečnostný token a digitálny certifikát obsahujúci podrobné údaje, ktoré umožnia jednoznačnú identifikovateľnosť zamestnanca NP na webovom sídle pre RMI daného výrobcu vozidla. Bezpečnostný token a digitálny certifikát odovzdá jednotlivým zamestnancom NP orgán posudzovania zhody.
            
            
               Výrobcovia vozidiel môžu požadovať poplatok za registráciu zamestnancov NP na webových sídlach pre RMI výrobcov vozidiel a za prístup k informáciám RMI súvisiacim so zabezpečením. Takýto poplatok musí byť úmerný nákladom na takúto registráciu a poskytnutie prístupu. Účtované poplatky sa uvedú na webovom sídle pre RMI daného výrobcu vozidla. Všetky digitálne prenosy údajov medzi nezávislými prevádzkovateľmi, certifikačnými centrami a orgánmi posudzovania zhody sa vykonávajú včas a formou transakcií medzi podnikmi (B2B) s použitím zabezpečených protokolov.
            
            
            
               
                  
            
            
               Obrázok 1: Orgány zapojené do akreditácie orgánov posudzovania zhody, schvaľovania nezávislých prevádzkovateľov a autorizácie zamestnancov NP a vzťahy medzi nimi
            
            
            
               Nezávislý prevádzkovateľ, ktorý žiada o autorizáciu zo strany orgánu posudzovania zhody, podpíše vyhlásenie, ktorým potvrdzuje, že vykonáva legitímnu podnikateľskú činnosť, ako sa uvádza v bode 6.3 tejto prílohy. Nezávislý prevádzkovateľ bude schválený až po kontrole orgánom posudzovania zhody, ktorý overí podpis tohto vyhlásenia a posúdi, či NP a jeho jednotliví zamestnanci spĺňajú požiadavky stanovené v tomto dodatku.
            
            
               Jednotliví zamestnanci NP sú autorizovaní až po kontrole orgánom posudzovania zhody. Orgán posudzovania zhody skontroluje predložené dokumenty a overí, či dotknutý zamestnanec NP nepodal v minulosti žiadosť o autorizáciu, ktorú príslušný orgán posudzovania zhody alebo akýkoľvek iný orgán posudzovania zhody na úrovni Únie zamietol.
            
            
               Orgán posudzovania zhody posiela do certifikačného centra všetky údaje potrebné na to, aby CC mohlo vytvoriť digitálny certifikát a bezpečnostný token, ktoré orgán posudzovania zhody zašle zamestnancovi NP.
            
            
               Zamestnanec NP, ktorému bola udelená autorizácia, dostane od svojho orgánu posudzovania zhody kód PIN spojený s digitálnym certifikátom.
            
            
               
                  
            
            
               Obrázok 2: Postup schvaľovania nezávislého prevádzkovateľa a autorizácie zamestnanca NP
            
            
            
               3.1.Prehľad prístupu k informáciám RMI súvisiacim so zabezpečením
            
         
         
            
               Prístup k informáciám RMI súvisiacim so zabezpečením poskytujú výrobcovia vozidiel prostredníctvom svojho webového sídla pre RMI za predpokladu, že zamestnanci NP sú autorizovaní a môžu predložiť osvedčenie o autorizačnej kontrole a že NP, v mene ktorého zamestnanci NP pracujú, má osvedčenie o schvaľovacej kontrole.
            
            
               Výrobcovia môžu autorizovaným zamestnancom NP, ktorí pracujú pre schválených NP, ponúknuť prístup k online objednávkovému nástroju pre časti súvisiace so zabezpečením, a to prostredníctvom špecializovanej aplikácie prepojenej s webovým sídlom pre RMI.
            
            
               Po prijatí žiadosti o prístup na webové sídlo pre RMI si webové sídlo výrobcu vozidla vyžiada identifikáciu prostredníctvom jedinečného identifikátora zamestnanca NP a požiada o autentifikáciu. Autentifikácia zamestnancov NP sa vykonáva výlučne s použitím digitálnych certifikátov. Po prijatí digitálneho certifikátu webové sídlo pre RMI výrobcu vozidla overí jedinečný identifikátor zamestnanca NP a aktuálny stav digitálneho certifikátu a autorizácie, a to komunikáciou s CC identifikovaným v digitálnom certifikáte.
            
            
               Všetky digitálne prenosy údajov medzi nezávislými prevádzkovateľmi, výrobcami vozidiel, certifikačnými centrami a orgánmi posudzovania zhody sa vykonávajú včas a formou transakcií medzi podnikmi (B2B) s použitím zabezpečených protokolov. Po overení jedinečného identifikátora zamestnanca NP a stavu autorizácie zamestnanca NP poskytne výrobca vozidla prístup k požadovaným informáciám RMI súvisiacim so zabezpečením prostredníctvom svojho webového sídla.
            
            
               
                  
            
            
               Obrázok 3: Prístup k informáciám RMI súvisiacim so zabezpečením
            
            
               4.Podrobné pravidlá týkajúce sa prístupu k informáciám RMI súvisiacim so zabezpečením
            
            
               4.1.Úloha fóra SERMI
            
            
               4.1.1.Zodpovednosť a povinnosti
            
            
               SERMI monitoruje vykonávanie procesu akreditácie v členských štátoch a informuje o tom Komisiu. Fórum SERMI poskytuje Komisii poradenstvo v súvislosti so žiadosťami o zmeny procesu akreditácie.
            
            
               a)Fórum SERMI poskytuje Komisii poradenstvo v súvislosti so žiadosťami o zmeny procesu akreditácie. SERMI monitoruje vykonávanie procesu akreditácie v členských štátoch a informuje o tom Komisiu.
            
            
               b)SERMI konzultuje s Komisiou vypracovanie výberových kritérií pre CC.
            
            
               c)SERMI poskytuje Komisii poradenstvo v súvislosti so zavedením technických vykonávacích usmernení pre interakcie medzi jednotlivými subjektmi zapojenými do procesu.
            
            
               d)SERMI sa riadi pravidlami EA týkajúcimi sa vlastníctva systému.
            
            
               e)Členov fóra SERMI zastupujú zainteresované strany zapojené do procesu akreditácie, schvaľovania a autorizácie na účely prístupu k informáciám RMI súvisiacim so zabezpečením.
            
            
               4.1.2.Výber certifikačného centra
            
            
               CC je vybrané fórom SERMI a fórum ho oznámi Komisii na schválenie.
            
            
               Vybrané CC musí spĺňať požiadavky normy ETSI TS 319 411-3, spĺňať požiadavky týkajúce sa elektronických podpisov stanovené v nariadení Európskeho parlamentu a Rady (EÚ) č. 910/2014
                  6
                a požiadavky stanovené v bode 4.6 tohto dodatku.
            
            
               CC okrem toho musí:
            
            
               –disponovať technickou a riadiacou spôsobilosťou, finančnou životaschopnosťou a skúsenosťami súvisiacimi s akreditačným procesom,
            
         
         
            
               –disponovať kľúčovými zamestnancami, ktorí zabezpečujú zručnosti, skúsenosti a dostupnosť potrebnú pre akreditačný proces,
            
            
               –vedieť pôsobiť vo viacerých členských štátoch,
            
            
               –mať zavedený proces zabezpečenia kvality na prevádzkovej úrovni.
            
            
               4.2.Úloha vnútroštátneho akreditačného orgánu
            
            
               Vnútroštátny akreditačný orgán je zodpovedný za akreditáciu orgánov posudzovania zhody na účely schvaľovania NP a autorizácie zamestnancov NP na prístup k informáciám RMI súvisiacim so zabezpečením.
            
            
               4.2.1.Povinnosti a požiadavky
            
            
               Povinnosti a požiadavky týkajúce sa vnútroštátneho akreditačného orgánu sú stanovené v článkoch 8 až 12 nariadenia (ES) č. 765/2008.
            
            
               4.2.2.Kritériá akreditácie orgánu posudzovania zhody
            
            
               Orgány posudzovania zhody sa akreditujú ako inšpekčné orgány typu A v súlade s normou ISO/IEC 17020:2012. Orgány posudzovania zhody spĺňajú požiadavky týkajúce sa najvyššej úrovne nezávislosti.
            
            
               Vnútroštátny akreditačný orgán okrem toho posúdi schopnosť orgánov posudzovania zhody spĺňať požiadavky stanovené v bodoch 4.3.1 až 4.3.4.
            
            
               Pracovníci zodpovední za kontroly NP musia mať istú úroveň vedomostí z oblasti opráv a údržby vozidiel a o špecifikách trhu s náhradnými dielmi na automobily, ktorá je primeraná pre úlohy, ktoré vykonávajú.
            
            
               4.3.Úloha orgánu posudzovania zhody
            
            
               Orgán posudzovania zhody je zodpovedný za kontrolu NP a príslušných zamestnancov NP a za vydávanie osvedčení o schvaľovacej kontrole a autorizačnej kontrole v súlade s týmto dodatkom a za odnímanie takýchto osvedčení.
            
            
               4.3.1.Povinnosti a požiadavky:
            
            
               a)orgán posudzovania zhody uchováva údaje predložené na schválenie NP;
            
            
               b)orgán posudzovania zhody vytvorí bezpečný komunikačný kanál s CC a poskytne mu výsledky kontroly, aby bolo možné vydať bezpečnostný token s digitálnym certifikátom;
            
            
               c)orgán posudzovania zhody informuje zamestnancov NP šesť mesiacov pred uplynutím platnosti ich autorizácie;
            
            
               d)orgán posudzovania zhody vedie databázu obsahujúcu údaje predložené na účely autorizácie zamestnancov NP;
            
            
               e)orgán posudzovania zhody, ktorý odmietne schváliť NP alebo autorizovať zamestnanca NP, oznámi CC výsledky kontroly týkajúce sa daného NP alebo daného zamestnanca;
            
            
               f)orgán posudzovania zhody môže zhromažďovať a používať len údaje potrebné na proces schválenia alebo autorizácie;
            
         
         
            
               g)orgán posudzovania zhody zachováva dôvernosť všetkých údajov týkajúcich sa NP a zamestnancov NP a zabezpečí, aby k takýmto údajom mali prístup len oprávnení zamestnanci;
            
            
               h)orgán posudzovania zhody poskytuje fóru SERMI a Komisii raz ročne štatistické údaje o počte vydaných schválení a autorizácií, ako aj o počte zamietnutí;
            
            
               i)orgán posudzovania zhody bezpečne archivuje záznamy o schvaľovacích a autorizačných kontrolách počas 5 rokov;
            
            
               j)orgán posudzovania zhody informuje o negatívnom výsledku kontroly NP všetky ostatné orgány posudzovania zhody v členskom štáte, v ktorom je zriadený;
            
            
               k)NP a zamestnanci NP, ktorí dostali negatívny výsledok kontroly, môžu orgánu posudzovania zhody poskytnúť dodatočné informácie, ktorými odstránia menšie nedostatky, a to do 15 pracovných dní od prevzatia negatívneho výsledku kontroly. Orgán posudzovania zhody podľa toho určí, či sa má zmeniť výsledok kontroly;
            
            
               l)orgán posudzovania zhody informuje NP šesť mesiacov pred uplynutím platnosti jeho schválenia;
            
            
               m)počas 60-mesačného obdobia platnosti schválenia vykonáva orgán posudzovania zhody náhodné a neohlásené kontroly NP na mieste, pričom každý schválený NP sa počas 60-mesačného obdobia platnosti schválenia podrobí aspoň jednej náhodnej kontrole na mieste;
            
            
               n)na základe sťažnosti na schváleného NP alebo autorizovaného zamestnanca NP orgán posudzovania zhody skontroluje, či daný NP alebo zamestnanec NP spĺňa kritériá, na základe ktorých bol schválený alebo autorizovaný. Orgán posudzovania zhody počas prešetrovania určí, či je potrebná kontrola na mieste;
            
            
               o)na účely kontrol na mieste môže orgán posudzovania zhody požiadať o pomoc orgány dohľadu nad trhom z členského štátu, v ktorom je zriadený;
            
            
               p)orgán posudzovania zhody odníme schválenie NP alebo autorizáciu zamestnanca NP, ak tento už nespĺňa kritériá, na základe ktorých bol schválený alebo autorizovaný. Orgán posudzovania zhody príslušne požiada CC, aby pozastavilo a zrušilo digitálny certifikát dotknutých zamestnancov NP.
            
            
            
               4.3.2.Obnovenie schválenia
            
            
               Orgán posudzovania zhody na žiadosť NP alebo šesť mesiacov pred uplynutím platnosti schválenia vykoná kontrolu na mieste a v prípade kladného výsledku kontroly obnoví schválenie.
            
            
               Orgán posudzovania zhody vydá nové osvedčenie o schvaľovacej kontrole pre NP, ktorý spĺňa kritériá schválenia.
            
            
               Orgán posudzovania zhody posúdi žiadosti o obnovenie autorizácie a vydá osvedčenie o autorizačnej kontrole pre zamestnancov NP, ktorí spĺňajú kritériá autorizácie.
            
            
               4.3.3.Kritériá na schválenie NP orgánom posudzovania zhody
            
            
               Pred schválením NP a počas každej kontroly na mieste počas obdobia platnosti schválenia kontroluje orgán posudzovania zhody tieto aspekty:
            
            
               a)zdokumentované vlastníctvo NP, meno konateľa;
            
            
               b)zoznam zamestnancov, ktorí majú získať autorizáciu, poskytnutý NP;
            
            
               c)informácie o úlohách a funkcii zamestnancov uvedených v písmene a);
            
         
         
            
               d)či NP má uzavreté poistenie zodpovednosti za škodu s minimálnou výškou krytia 1 milión EUR v prípade ujmy na zdraví a 0,5 milióna EUR za majetkovú škodu;
            
            
               e)či schválenie NP nebolo odňaté z dôvodu zneužitia;
            
            
               f)či NP poskytol dôkaz o činnosti v oblasti automobilového priemyslu;
            
            
               g)či NP podpísal vyhlásenie, ktorým sa potvrdzuje, že NP vykonáva legitímnu podnikateľskú činnosť, ako je uvedené v bode 6.3, a či NP počas kontroly na mieste skutočne vykonáva legitímnu podnikateľskú činnosť;
            
            
               h)či NP alebo zamestnanci NP nemajú záznam v registri trestov;
            
            
               i)či existuje vyhlásenie podpísané právnym zástupcom NP, že je zabezpečený súlad s procesnými požiadavkami stanovenými v bode 4.3.4 pre všetky činnosti súvisiace so zabezpečením vozidla.
            
            
            
               4.3.4.Kritériá na autorizáciu zamestnanca NP orgánom posudzovania zhody
            
            
               Pred autorizáciou zamestnanca ako zamestnanca NP a počas každej kontroly na mieste počas obdobia platnosti schválenia overuje orgán posudzovania zhody tieto aspekty:
            
            
               a)
                     či dotknutý zamestnanec nemal predchádzajúcu autorizáciu, ktorá mu bola odňatá z dôvodu jej zneužitia;
            
            
               b)
                     či zamestnanec nemá záznam v registri trestov;
            
            
               c)
                     či existuje zmluva o pracovnom pomere medzi dotknutým zamestnancom a schváleným NP;
            
            
               d)
                     či dotknutý zamestnanec má platný preukaz totožnosti špecifický pre danú krajinu alebo rovnocenný doklad.
            
            
               4.4.Úloha NP
            
            
               4.4.1.Povinnosti a požiadavky:
            
            
               a)NP požiada príslušný orgán posudzovania zhody o vykonanie kontroly na účely schválenia;
            
            
               b)NP informuje príslušný orgán posudzovania zhody o zmenách svojich kontaktných údajov;
            
            
               c)NP informuje príslušný orgán posudzovania zhody v prípade ukončenia podnikateľskej činnosti;
            
            
               d)NP eviduje každú transakciu a činnosť zahŕňajúcu informácie RMI súvisiace so zabezpečením;
            
            
               e)NP informuje príslušný orgán posudzovania zhody o každom ukončení pracovného pomeru ktoréhokoľvek zo svojich autorizovaných zamestnancov;
            
         
         
            
               f)NP oznamuje príslušným orgánom každý trestný čin alebo pochybenie, ktorého sa dopustili jeho autorizovaní zamestnanci a ktorý sa týka informácií RMI súvisiacich so zabezpečením;
            
            
               g)NP zabezpečí, aby jeho autorizovaní zamestnanci používali len svoje vlastné osvedčenia o autorizačnej kontrole;
            
            
               h)NP zabezpečí, aby boli uhradené všetky poplatky súvisiace s autorizáciou zamestnanca NP;
            
            
               i)NP zabezpečí, aby jeho zamestnanci NP boli odborne pripravení na vykonávanie opráv týkajúcich sa údržby automobilov, preprogramovania a zabezpečovacích a bezpečnostných funkcií;
            
            
               j)NP požiada príslušný orgán posudzovania zhody o vykonanie kontroly na mieste šesť mesiacov pred uplynutím platnosti svojho osvedčenia o schvaľovacej kontrole.
            
            
               4.5.Úloha zamestnanca NP
            
            
            
               4.5.1.Povinnosti a požiadavky:
            
            
               a)zamestnanec NP požiada príslušný orgán posudzovania zhody o autorizáciu;
            
            
               b)zamestnanec NP sa zaregistruje v systéme RMI výrobcu vozidla;
            
            
               c)zamestnanec NP pristupuje k informáciám RMI súvisiacim so zabezpečením v súlade s normou EN ISO 18541 – 2014;
            
            
               d)zamestnanec NP zabezpečuje, aby sa žiadne záznamy o informáciách RMI súvisiacich so zabezpečením, ktoré boli stiahnuté zo systému RMI výrobcu vozidla, neuchovávali dlhšie, ako je potrebné na vykonanie činnosti, pre ktorú sú tieto informácie potrebné;
            
            
               e)zamestnanec NP v príslušnom prípade informuje svojho zamestnávateľa NP, že jeho digitálny certifikát už nie je potrebný;
            
            
               f)zamestnanec NP nesmie sprístupniť bezpečnostný token, digitálny certifikát ani kód PIN žiadnej tretej strane;
            
            
               g)zamestnanec NP je zodpovedný za správne používanie osobného bezpečnostného tokenu a kódu PIN;
            
            
               h)zamestnanec NP informuje svojho NP a CC o každej strate alebo zneužití svojho bezpečnostného tokenu do 24 hodín od takejto straty alebo zneužitia;
            
            
               i)zamestnanec NP informuje príslušné orgány o každej žiadosti alebo úkone iných zamestnancov NP v súvislosti s informáciami RMI súvisiacimi so zabezpečením, ktoré nepredstavujú legitímnu podnikateľskú činnosť, ako sa uvádza v bode 6.3 tejto prílohy.
            
            
               4.6.Úloha certifikačného centra
            
            
               CC vytvára digitálne certifikáty a posiela ich nezávislému prevádzkovateľovi a zamestnancom NP prostredníctvom príslušných orgánov posudzovania zhody. CC vedie databázu vydaných osvedčení o autorizačnej kontrole. CS poskytuje výrobcom vozidiel prístup k rozhraniu na overenie stavu digitálnych certifikátov a osvedčení o autorizačnej kontrole.
            
            
               CC uchováva v databáze autorizácií informácie týkajúce sa zamestnancov NP počas dodatočného obdobia maximálne 60 mesiacov. Toto obdobie nesmie byť dlhšie ako zostávajúce obdobie platnosti schválenia udeleného NP, u ktorého zamestnanec NP pracuje.
            
         
         
            
            
               4.6.1.Povinnosti a požiadavky:
            
            
               a) 
                     CC môže na žiadosť orgánu posudzovania zhody pozastaviť a zrušiť digitálne certifikáty;
            
            
            
               b) 
                     CC poskytuje nezávislým prevádzkovateľom a zamestnancom NP softvér na používanie digitálnych certifikátov;
            
            
               c)
                     CC funguje 24 hodín denne, 7 dní v týždni.
            
            
               4.7.Úloha výrobcu vozidla
            
            
               Výrobca vozidla poskytuje všetkým schváleným nezávislým prevádzkovateľom a autorizovaným zamestnancom NP prístup k informáciám o opravách a údržbe súvisiacim so zabezpečením. Výrobca vozidla komunikuje s CC s cieľom overiť stav autorizácie a autentifikácie zamestnancov NP, ktorí sa usilujú o prístup k takýmto informáciám.
            
            
               4.7.1.Povinnosti a požiadavky:
            
            
               a)výrobca vozidla zabezpečí, aby jeho webové sídlo bolo prispôsobené tak, aby podporovalo prístup nezávislých prevádzkovateľov k informáciám RMI súvisiacim so zabezpečením;
            
            
               b)výrobca vozidla zabezpečí stiahnutie technických špecifikácií sprístupnených na webovom sídle fóra SERMI.
            
            
               4.7.2.Procesné požiadavky pre výrobcov vozidiel
            
            
               Výrobca vozidla neudelí prístup k informáciám RMI súvisiacim so zabezpečením, pokiaľ nie sú splnené všetky tieto procesné požiadavky:
            
            
               1.Procesné požiadavky týkajúce sa odcudzených vozidiel
            
            
               Výrobca vozidla vedie záznamy o všetkých vozidlách svojej značky, ktoré orgány nahlásili ako odcudzené.
            
            
               Výrobca vozidla má zavedený postup, ktorý zabezpečuje jasnú vysledovateľnosť a zodpovednosť a umožní príslušným orgánom vysledovať údaje, ktoré poskytol výrobca vozidla zamestnancovi NP, ktorému bol poskytnutý prístup k informáciám týkajúcim sa odcudzeného vozidla.
            
            
               2.Procesné požiadavky týkajúce sa uchovávania informácií
            
            
               Pre každý poskytnutý prístup k informáciám o opravách a údržbe súvisiacim so zabezpečením uchováva výrobca vozidla tieto informácie:
            
            
               a)identifikačné číslo vozidla (VIN), pre ktoré sa vyžiadali tieto informácie;
            
            
               b)dátum podania žiadosti;
            
         
         
            
               c)evidenčné číslo vozidla, pre ktoré sa vyžiadali tieto informácie, ak je k dispozícii;
            
            
               d)variant typu vozidla, pre ktoré sa vyžiadali tieto informácie, a verzia daného vozidla, ak je k dispozícii.
            
            
               Výrobca vozidla uchováva tieto údaje päť rokov.“
            
         
         
            
                  
                     (1)
                  
                        Predpis Európskej hospodárskej komisie Organizácie Spojených národov (EHK OSN) č. 83 – Jednotné ustanovenia pre typové schválenia vozidiel z hľadiska emisií znečisťujúcich látok podľa požiadaviek motora na palivo (Ú. v. EÚ L 42, 15.2.2012, s. 1).
               
               
                  
                     (2)
                  
                        Predpis Európskej hospodárskej komisie Organizácie Spojených národov (EHK OSN) č. 49 – Jednotné ustanovenia o opatreniach proti emisiám plynných a tuhých znečisťujúcich látok zo vznetových motorov určených na používanie vo vozidlách a emisiám plynných znečisťujúcich látok zo zážihových motorov poháňaných zemným plynom alebo skvapalneným ropným plynom, určených na používanie vo vozidlách (Ú. v. EÚ L 180, 8.7.2011, s. 53).
               
               
                  
                     (3)
                  
                        Podľa vymedzenia v článku 3 ods. 10 nariadenia (ES) č. 715/2007.
               
               
                  
                     (4)
                  
                        Podľa vymedzenia v článku 3 ods. 8 nariadenia (ES) č. 595/2009.
               
               
                  
                     (5)
                  
                        Požiadavky stanovené v tomto dodatku vychádzajú z požiadaviek stanovených v „Systéme akreditácie, schvaľovania a autorizácie prístupu k informáciám o opravách a údržbe (RMI) súvisiacim so zabezpečením vozidla“, ktorý 19. mája 2016 schválila Európska spolupráca pre akreditáciu (
                  https://www.vehiclesermi.eu/
                  ).
               
               
                  
                     (6)
                  
                        Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).